ส.ทีวีดิจิทัล ยื่นบอร์ด กสทช.วินิจฉัยจัดสรรถ่ายทอดฟุตบอลโลก 2022
สมาคมทีวีดิจิทัล ยื่นหนังสือต่อบอร์ด กสทช. เพื่อวินิจฉัย หลักการการจัดสรรการถ่ายทอดฟุตบอลโลก 2022 หลังพบกลุ่มทรูฯได้เลือกแมทซ์สำคัญก่อน โดยไม่จับฉลาก
21 พ.ย. 2565

วันนี้ (21 พ.ย.2565) เวลา 10.00 น. นายเดียว วรตั้งตระกูล เลขานุการสมาคมโทรทัศน์ระบบดิจิตอล (ประเทศไทย) พร้อมด้วยนายอดิศักดิ์ ลิมปรุ่งพัฒนกิจ กรรมการสมาคมฯ เดินทางมายังกสทช.เพื่อยื่นหนังสือต่อบอร์ดกสทช.เพื่อให้วินิจฉัยถึงความไม่เป็นธรรมในการจัดสรรการถ่ายทอดฟุตบอลโลก 2022 (รอบสุดท้าย)
 
นายเดียว วรตั้งตระกูล เลขานุการสมาคมโทรทัศน์ระบบดิจิตอล (ประเทศไทย) กล่าวว่า ในนามตัวแทนสมาคมฯได้เดินทางมายังสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อยื่นหนังสือต่อคณะกรรมการ (บอร์ด) ให้วินิจฉัยถึงความไม่เป็นธรรมในการจัดสรรการถ่ายทอดฟุตบอลโลก 2022 (รอบสุดท้าย) ของการกีฬาแห่งประเทศไทย (กกท.) โดยกลุ่มทรูฯได้เลือกแมทซ์สำคัญก่อนและไม่มีการจับฉลากเหมือนทีวีดิจิตอลช่องอื่นๆ
 
กลุ่มทรูฯให้การสนับสนุนจำนวน 300 ล้านบาท ได้รับสิทธิประโยชน์ ครอบคลุมสิทธิ์การถ่ายทอด ทุกช่องทาง ทุกแพลตฟอร์ม แบบ exclusive ได้สิทธิ์ในการเลือกคู่แข่งขัน จำนวน 32 แมทช์ และได้นาทีโฆษณา จากช่องทีวีดิจิตอลที่ร่วมถ่ายทอดจาก กกท. 
 
ทั้งนี้สมาคมฯ และสมาชิกช่องสถานี ได้ทักท้วงหลายครั้งต่อกกท. ในหลักการที่ไม่สอดคล้องกับมติ “ทั่วถึง เท่าเทียม เป็นธรรม และไม่เลือกปฏิบัติ” ของ กสทช. แต่ทางกกท.ก็ยังยืนยันที่จะดำเนินการต่อไป ในการนี้สมาคมฯจึงเรียนมายังบอร์ดกสทช. เพื่อยืนยันว่าการที่สถานีโทรทัศน์ดิจิทัลข่องสมาชิก 13 ช่องที่เสนอรับสิทธิ์ร่วมถ่ายทอด ไม่เห็นด้วยกับการดำเนินการของ กกท.
 
 
  
แต่ได้จำยอมร่วมจับฉลากไปในวันที่ 19 พฤศจิกายน 2565 นั้น เหตุเพราะคำนึงถึงผลกระทบต่อผู้ชมฟุตบอลโลก ที่จะมีการถ่ายทอดสดคู่แรก ในวันอาทิตย์ที่ 20 พฤศจิกายน 2565 เวลา 23.00 น. ให้สามารถดำเนินไปได้ก่อน และได้แจ้งต่อที่ประชุมของ กกท. อย่างชัดเจนแล้ว การจับฉลากครั้งนี้สมาคมฯไม่ถือเป็นการยอมรับในหลักการและวิธีการของ กกท. ขอสงวนสิทธิ์ในการทักท้วงไม่เห็นด้วยในการจัดสรรการถ่ายทอดของ กกท.